Der blev serveret lidt koldt til ganen og lidt sødt til maven, da en ny nordjysk lokalradio gik i luften i Aalborg Øst onsdag klokken 12. Den nye radiokanal går under navnet 'Radio 9220', og det er kulturhuset Trekanten, der står bag kanalen. - Her under corona er der ingen tvivl om, at vi oplever, at mange mennesker er isoleret og har svært ved at skabe fællesskaber. Derfor kom vi på idéen, siger Michael Mansdotter, der er leder af kulturhuset Trekanten, og fortsætter: - Vi tænkte, om vi ikke kunne lave et eller andet, der gør, at vi kan fungere som kulturhus, men også så folk faktisk får noget, de kan deltage i og være en del af et fællesskab. Og dét, håber vi, at Radio 9220 bliver, siger han. Taleradio og musikønsker Forhåbningen er, at kanalen primært bliver taleradio, men hvor lytterne kan ringe ind og sende sms'er med deres musikønsker. - Og så bliver det forhåbentlig også en radio, hvor folk vil levere indhold, efterhånden som vi lærer at lave radio, siger Michael Mansdotter. Torsdag den 18. februar har radiokanalen arrangeret et særligt arrangement for lytterne, hvor de får besøg af bandet 'På Slaget 12'. -	Her bliver vi endnu vildere i vores ambitioner. Der laver vi både direkte radio men også direkte livestreaming med video, så folk har mulighed for at følge koncerten på vores hjemmeside, siger Michael Mansdotter.
Den nye radiokanal vil primært blive taleradio, men lytterne vil også kunne komme med deres egne musikønsker på telefonen.